## L’Institut Valencià de Cultura convoca audicions per a la nova Jove Orquestra de la Generalitat Plus

*** Es convoquen les proves selectives per a 51 llocs de músics d’orquestra per a les produccions líriques de la temporada 2024-2025
* La JOGV+ és una nova plataforma de formació que sorgix com a evolució natural del projecte de la Jove Orquestra de la Generalitat**

L’Institut Valencià de Cultura convoca les proves selectives per a 51 llocs de músics d’orquestra per la nova JOGV+ (Jove Orquestra de la Generalitat Plus), que participaran en les produccions líriques de la temporada 2024-2025.

La JOGV+ és una nova plataforma de formació que, amb la direcció musical de la JOGV, sorgix com a evolució natural del projecte de la Jove Orquestra de la Generalitat per a preparar els jóvens músics per a la seua incorporació al món professional real.

El model de la JOGV+ es fonamenta en el treball per projectes, ajustat a les necessitats de la programació artística. Per tant, les places laborals es formalitzaran mitjançant una contractació temporal de naturalesa artística vinculada a les produccions líriques de la temporada 2024-2025.

**Convocatòria**

Poden presentar-se en la convocatòria les persones majors de 16 anys amb nacionalitat espanyola o residència legal a Espanya, capacitat funcional per a desenrotllar les tasques i que no hagen sigut prèviament inhabilitades.

Les sol·licituds han de presentar-se telemàticament fins al 2 d’octubre de 2024 [ací](https://ivc.gva.es/). Les persones aspirants han d’incloure el seu *curriculum vitae* i un enllaç privat de Youtube amb un vídeo amb la interpretació d’un fragment de lliure elecció.

La convocatòria es dividix en les especialitats instrumentals de violí (18 places), viola (6 places), violoncel (4 places), contrabaix (3 places), flauta (2 places), oboé (2 places), clarinet (2 places), fagot (2 places), trompa (2 places), trompeta (2 places), trombó (3 places), timbals (1 plaça), percussió (2 places), piano/celesta (1 plaça) i arpa (1 plaça).

**Procés selectiu**

El procés selectiu consistirà en una primera fase de preselecció i una segona fase d’audició presencial. La preselecció eliminatòria s’avaluarà amb el currículum i una gravació de vídeo de cada persona aspirant.

A més dels mèrits artístics, per la seua preselecció es tindran en compte els següents criteris preferents: residència a la Comunitat Valenciana, edat entre 25 i 40 anys i haver format part de la JOGV en alguna de les seues últimes cinc promocions.

Les audicions presencials tindran lloc a València, Castelló i Alacant entre el 21 i el 26 d’octubre i consistiran en dos exercicis, la interpretació lliure i eliminatòria d’un moviment d’un concert clàssic o romàntic i la interpretació d’una sèrie de passatges orquestrals proposats pel tribunal i que s’anunciaran amb antelació.

La composició del tribunal del procés selectiu es publicarà juntament amb la llista definitiva de persones admeses i excloses en la convocatòria.

Fecha: 24/09/2024